Roskilde Festival og en række af sommerens store musikfestivaler kan ikke gennemføres som planlagt. Sådan lyder det i en vurdering fra en ekspertgruppe under Kulturministeriet og Erhvervsministeriet. Ekspertgruppen anbefaler en række restriktioner, indtil den danske vaccineplan er gennemført. Og beslutter politikerne at rette sig efter anbefalingerne, kan det stikke en kæp i hjulet på blandt andet NorthSide, Tinderbox og Roskilde Festival. Minister: Nu skal partierne se på ekspertgruppens arbejde Ekspertgruppen anbefaler nemlig, at publikum skal deles op i sektioner af op til 1000 mennesker. Samtidig må kun 10.000 mennesker være samlet på én festival. Derudover vil det ifølge anbefalingerne ikke være muligt at gennemføre festivaler med campingområder og overnatning. - Ekspertgruppen har nu afleveret sine anbefalinger til, hvordan der kan afholdes koncerter, festivaler og andre større arrangementer sundhedsmæssigt forsvarligt. Nu skal partierne se på ekspertgruppens arbejde, siger kulturminister Joy Mogensen (S) i en pressemeddelelse. Erhvervsminister Simon Kollerup supplerer i samme pressemeddelse. - Med ekspertgruppens rapport er der skabt en god ramme for de politiske drøftelser, og jeg håber, at der kan findes en god løsning for erhvervslivet samtidig med, at vi opretholder kontrollen med pandemien. Det skylder vi dem og alle danskerne, som skal i gang med at planlægge sommerens store begivenheder. Stadig håb for mindre festivaler For flere af de mindre festivaler er der dog håb forude. Grøn Koncert har allerede foreslået kun at lukke 10.000 gæster ind i 10 forskellige zoner med 1.000 personer i hver. Ved hver koncert bliver publikum inddelt i ti sektioner, der kan skaleres op og ned efter myndighedernes anbefalinger, med egne madboder, ølboder og toiletter. Samtidig er håbet endnu ikke tabt for Smukfest sidst på sommeren, hvis vaccinationsprogrammet følger det nuværende skema, som er sat til at være gennemført i uge 31. Det er den samme uge, som SmukFest er sat til at finde sted.

Referat:
Ifølge anbefalingerne vil det ikke være muligt at gennemføre festivaler med campingområder og overnatning.